**Hidrometeorológiai helyzet alakulása**

Holnap még az ország nagy részén lesz több-kevesebb napsütés, majd többnyire borult idő várható. Vasárnap főként délen és nyugaton, a hét elején többfelé valószínű hószállingózás, havazás. Jelentős mennyiségű csapadék (legalább napi 5 mm) az ország területének 50 százalékán lehet.

A legalacsonyabb éjszakai hőmérséklet az időszak első felében -2, -8 fok között, a havas, derült északkeleti területeken -10 alatt alakul, később többnyire -1, -6 fok között valószínű. A legmagasabb nappali hőmérséklet szombaton 0, +6 fok között, később 0 fok körül várható.

**Árvízi helyzetértékelés**

A tegnapi napon a középső és keleti vízgyűjtőkön területi átlagban 5-15 mm csapadék hullott, eső formájában. Ennek hatására árhullámok levonulása –**Ipoly, Zagyva-Tarna, Sajó, Hernád** és a jelenlegi árhullámok **tetőzéseinek elnyúlása** – **Kraszna, Bodrog, Tisza, Berettyó, Körösök** - várható, az egyébként is magasabb mederteltségű vízfolyásokon.

Az elkövetkezendő napokban jelentős lehűlés várható, visszatérnek az éjszakai fagyok, sőt keddig alig emelkednek fagypont fölé a nappali hőmérsékletek. Így a hóolvadás nagymértékben lelassul, a jelenlegi szilárd halmazállapotú csapadéktevékenységek hatására az északi, északkeleti vízgyűjtőkön kismértékben növekedni fog a hóvízkészlet.

A következő ciklon csapadékrendszerei vasárnap érik el a déli, nyugati területeket, a hét elején többfelé valószínű havazás, helyenként havas eső, eső. A jelenlegi előrejelzések szerint a jövő hét második felében újabb ciklon érkezik, a csapadék halmazállapota ekkor is vegyes lehet; hó, havas eső, főként délkeleten eső. A jelenlegi előrejelzések szerint a Duna és Tisza vízgyűjtőjének mindegyikén kedd estig 5-15 mm csapadék várható, a jelentős lehűlés hatására havazás formájában.

A **Tisza folyó** apad, ma 6:00-kor Tiszabecsnél -44 cm (I. fok 300 cm) a vízállás. Tivadarnál 149 cm (I. fok 500 cm), Vásárosnaménynál 330 cm (I. fok 600 cm) a vízállás. Záhonynál tegnap 22:00-kor 290 cm-rel (I. fok 500 cm) tetőzött a folyó, ma 6:00-kor 284 cm a vízállás.

Dombrádnál 0:00-tól tetőzés körüli vízszintet észleltek a vízügyi szakemberek, ma 6:00-kor 446 cm (I. fok 550 cm) a vízállás.

Tiszabercelnél ma 2:00-tól szintén tetőzés körüli vízszintet észleltek a szakemberek, ma 6:00-kor 576 cm (I. fok 600 cm) a vízállás, lassú apadás várható.

A **Szamos folyó** apad, Szatmárnémetinél ma 5:00-kor 116 cm (I. fok 500 cm) a vízállás. Hazai területen ma 6:00-kor Csengernél 137 cm (I. fok 500 cm), Tunyogmatolcsnál 243 cm (I. fok 600 cm) a vízállás. További apadás várható.

A **Túr folyó** apad, Túrterebesnél ma 6:00-kor 370 cm (I. fok 360 cm) a vízállás. Garbolcnál ma 6:00-kor 307 cm (I. fok 300 cm) a vízállás. Sonkádnál tegnap 8:00-kor 344 cm-rel (I. fok 300 cm) tetőzött a folyó, ma 6:00-kor 310 cm a vízszint. További apadás várható.

A **Kraszna folyó** is apad, Domahidánál ma 6:00-kor 449 cm (I. fok 400 cm) a vízállás. Ágerdőmajornál tegnap 10:00 és 12:00 között 487 cm-rel (I. fok 470 cm) tetőzött a vízszint, ma 6:00-kor 477 cm a vízállás. Kocsordnál tetőzés közelében a folyó, ma 6:00-kor 490 cm (I. fok 450 cm) a vízállás, lassú apadás várható.

A **Lónyay főcsatorna** vízállása kismértékben árad, ma 6:00-kor Kótajnál 672 cm (I. fok 650 cm), a torkolati műtárgy Lónyay oldalán 631 cm (I. fok 600 cm), a Tiszai oldalán is 631 cm (I. fok 600 cm) a vízállás, kisebb vízszintemelkedés várható.

Az OMSZ előrejelzése szerint a következő 3 napban erős lehűléssel járó 6-7 mm csapadék várható vegyes halmazállapotban a Felső-Tisza vízgyűjtőjén, mely várhatóan nem okoz újabb jelentős árhullámot.

*Készültségi fokozat változások:*

A **Hármas-Körös** Szarvasi és a Zsófiamajori árvízvédelmi szakaszán 2013. március 21-én 18.00 órától az apadó vízállásra való tekintettel, az I. fokú árvízvédelmi készültséget megszüntették a szakemberek. Gyománál ma reggel 6 órakor 556 cm-t (I. fok 550 cm) mértek.

A **Tarna** Jászjákóhalma-Káli, valamint a Jászdózsa-Káli árvízvédelmi szakaszán 2013. március 22-én 6.00 órától az áradó vízállásra való tekintettel az I. fokú árvízvédelmi készültséget II. fokúra növelték a vízügyi szakemberek. Tarnaméránál ma reggel 6 órakor 340 cm-t (II. fok 300 cm) mértek.

*Új fokozat elrendelések:*

A **Zagyva** Jászfelsőszentgyörgy-Jobbágyi, Mátraverbélyi tározó, Maconkai tározó, valamint Szolnok-Újszász-Szórói árvízvédelmi szakaszán az áradó vízállásra való tekintettel 2013. március 22-án 6.00 órától I. fokú árvízvédelmi készültséget rendeltek el a szakemberek. Apcnál ma reggel 6 órakor 272 cm-t (I. fok 250 cm) mértek.

A **Tisza** Lakitelek-Tószegi árvízvédelmi szakaszán az áradó vízállásra való tekintettel 2013. március 22-án 8.00 órától I. fokú árvízvédelmi készültség van érvényben. Szolnoknál ma reggel 8 órakor 650 cm-t (I. fok 650 cm) mértek.

**Jelenleg 1344,9 km töltésen van árvízvédelmi készültség az országban, 1154,7 km-en I. fokú (Túr, Kraszna, (Lónyay-főcsatorna egyes gátőrjárásai), Bodrog, Hortobágy-Berettyó, Hármas-Körös, Zagyva és a Tisza egyes szakaszain, valamint azokon a töltésszakaszokon, ahol az előző, lefutott árhullám utáni helyreállítási munkák folynak) és 190,7 km-en II. fokú (Takta, Tarna).**

**Belvízvédelmi helyzet**

Magyarország síkvidéki területein az elmúlt napon 5-15 mm csapadék hullott. A felső talajrétegek változatlanul telítettek, a belvízlevezető csatornákban a vízszintek magasak.

A hó elolvadása és a csapadék hatására az Alföldön a **belvízi elöntés nagysága tovább megnövekedett**, országosan **65 700** **ha (**Bodrogzug, Bács-Kiskun, Szabolcs-Szatmár-Bereg, Jász-Nagykun-Szolnok, Hajdú-Bihar, Csongrád és Békés megye) ebből 28 200 ha vetés-szántó került víz alá.

**Mind a 12 vízügyi igazgatóság** területén elrendeltek belvízvédelmi készültséget, **30 szakaszon I. fokú és 21 szakaszon II. fokú belvízvédelmi készültség van érvényben.**